b"\n_START_ARTICLE_\nBaldu\xc3\xad V de Jerusalem\n_START_SECTION_\nBaldu\xc3\xad V i les faccions pol\xc3\xadtiques\n_START_PARAGRAPH_\nBaldu\xc3\xad va ser un nen malalt, i en l'\xc3\xa8poca en qu\xc3\xa8 va n\xc3\xa9ixer, el regne estava dividit en dues faccions. Una d'aquestes, el \xe2\x80\x9cpartit cortes\xc3\xa0\xe2\x80\x9d girava entorn de la fam\xc3\xadlia real i estava dirigit per l'\xc3\xa0via materna de Baldu\xc3\xad, Agn\xc3\xa8s de Courtenay, que va ser molt influent durant l'\xc3\xa8poca de l'oncle de Baldu\xc3\xad, Baldu\xc3\xad IV, que tamb\xc3\xa9 va estar malalt, de lepra. Agn\xc3\xa8s comptava amb el suport d'una s\xc3\xa8rie de nobles com Reinald de Ch\xc3\xa2tillon, Guiu de Lusignan, Joscel\xc3\xad III d'Edesa i Amalric de Lusignan. Tamb\xc3\xa9 tenia el suport del patriarca Heracli de Jerusalem i els Templaris. L'altra facci\xc3\xb3, el \xe2\x80\x9cpartit dels nobles\xe2\x80\x9d, estava liderat pel comte Ramon III, que solia recolzar-se en la noblesa \xe2\x80\x9cvella\xe2\x80\x9d del regne, establerta all\xc3\xad des d'antic, descendents dels croats originals. La important fam\xc3\xadlia dels Ibelin estava dividida i aix\xc3\xad Baldu\xc3\xad recolzava a Ramon, per\xc3\xb2 no Balian que finalment va jurar obedi\xc3\xa8ncia a Guiu de Lusignan.\n_START_SECTION_\nBaldu\xc3\xad, co-regnant a Jerusalem\n_START_PARAGRAPH_\nRamon III havia estat regent de Baldu\xc3\xad IV, per\xc3\xb2 quan aquest va arribar a la majoria d'edat el 1176, el comte Ramon fou a poc a poc excl\xc3\xb2s del poder per la influ\xc3\xa8ncia d'Agn\xc3\xa8s. Mentrestant, Agn\xc3\xa8s va aconseguir que Guiu de Lusignan es cas\xc3\xa9s amb la seva filla Sibil\xc2\xb7la, germana de Baldu\xc3\xad IV i mare de Baldu\xc3\xad V, el 1180. Com Baldu\xc3\xad IV estava cada vegada m\xc3\xa9s incapacitat a causa de la seva lepra, Guiu va ser nomenat regent, per\xc3\xb2 els altres nobles es van negar a acceptar-lo com a cap militar. Guiu va haver d'enfrontar-se a Salad\xc3\xad i juntament amb Reinald de Chatillon, van provocar que el cabdill kurd hagu\xc3\xa9s de retirar-se. Possiblement Guiu va dubtar en la seva resposta i no va voler enfrontar-se a ell. El 1183 Baldu\xc3\xad IV va deposar a Guiu i va intentar sense \xc3\xa8xit anul\xc2\xb7lar el matrimoni de la seva germana. Va tornar Ramon III i es va convocar la Haute Cour per decidir sobre la successi\xc3\xb3. El seu hereu legal era la seva germana Sibil\xc2\xb7la, per\xc3\xb2 es va decidir que Baldu\xc3\xad V heretaria el regne. Baldu\xc3\xad V va ser coronat rei mentre encara vivia el seu oncle Baldu\xc3\xad IV. Sibil\xc2\xb7la i Guiu es van aliar llavors amb Reinald de Chatillon contra Ramon III de Tr\xc3\xadpoli, que actuava com regent de Baldu\xc3\xad V.\n_START_SECTION_\nMort i successi\xc3\xb3 de Baldu\xc3\xad\n_START_PARAGRAPH_\nAgn\xc3\xa8s va morir cap al 1184 i Baldu\xc3\xad IV el 1185, deixant a Baldu\xc3\xad V com a \xc3\xbanic rei, amb Ramon III com a regent. A causa de la crisi success\xc3\xb2ria, es van buscar suports exteriors a Europa. El patriarca Heracli va arribar a oferir el tron a Felip II de Fran\xc3\xa7a i a Enric II d'Anglaterra._NEWLINE_El regnat de Baldu\xc3\xad V va durar menys d'un any, perqu\xc3\xa8 va morir el 1186. El tron podia ser reivindicat per la seva mare, Sibil\xc2\xb7la, o per la seva tia Isabel, l'\xc3\xbanica supervivent del seu avi Amalrico I. La successi\xc3\xb3 seria decidida per un consell en el qual participarien el rei de Fran\xc3\xa7a, el d'Anglaterra i l'emperador del Sacre Imperi. Per\xc3\xb2 aquest acord sobre la forma de decidir la successi\xc3\xb3 no es va aplicar en la pr\xc3\xa0ctica.\n_START_SECTION_\nConseq\xc3\xbc\xc3\xa8ncies de la mort de Baldu\xc3\xad\n_START_PARAGRAPH_\nSibil\xc2\xb7la i el seu oncle Joscel\xc3\xad III d'Edessa es van fer forts a Jerusalem amb tropes lleials. Sibil\xc2\xb7la va ser coronada per Heracli, amb la condici\xc3\xb3 que s'anul\xc2\xb7l\xc3\xa9s el seu matrimoni amb Guiu i es torn\xc3\xa9s a casar, per\xc3\xb2 el \xe2\x80\x9cpartit dels nobles\xe2\x80\x9d va resultar enganyat, doncs Sibil\xc2\xb7la va decidir casar-se de nou amb Guiu. Ramon i els nobles van intentar donar un cop i coronar a Isabel, per\xc3\xb2 els van faltar suports. El regnat de Sibil\xc2\xb7la i Guiu va resultar desastr\xc3\xb3s, el regne gaireb\xc3\xa9 va desapar\xc3\xa8ixer totalment per les conquestes de Salad\xc3\xad despr\xc3\xa9s de la batalla de les Banyes de Hattin el 1187."